În următoarea ședință a Consiliului Local, va fi supus votului proiectul de hotărâre prin care se aprobă lista actelor administrative fiscale, a actelor de executare și altor acte emise de Direcția Impozite și Taxe prin email, valabile doar cu semnătura electronică a organului fiscal.

“Până acum, clujenii întâmpinau situații de a fi nevoiți să meargă personal la poștă, cu avize tipărite, pentru a putea primi comunicările legale ale Direcției de Taxe și Impozite. De multe ori avizele nu se mai găseau, ajungeau tarziu sau programul ghișeelor poștale era dificil de respectat. Prin aceasta nouă măsură legislativă de la nivel local, astfel de situații pot fi eliminate, alegând trecerea la comunicare digitală, fără documente tipărite”, spune primarul Emil Boc.

Clujenii vor putea opta pentru comunicarea strict prin e-mail a actelor fiscale emise de Direcția de Taxe și Impozite, economisind timp.

“Procedura pentru a beneficia de această opțiune este simplă: cetățeanul depune o singură dată o cerere în scris la registratură sau la primăriile de cartier, care să aibă semnătura sa olografă, pentru a certifica adresa de email unde se va derula comunicarea actelor fiscale emise de Primărie. Odată realizat acest pas, actele fiscale vor fi comunicate doar prin email sau fax, începând cu data de 1 a lunii următoare. Îndemn cât mai mulți clujeni să opteze pentru acest mod de utilizare a canalelor de comunicare, inclusiv pentru documente administrative fiscale. Avantajele cele mai importante: crește viteza de comunicare, se evită erorile poștale, eventuale întârzieri și scad costurile atât pentru primărie, cât și pentru cetățean”, mai spune primarul.

Lista actelor administrative fiscale, actelor de executare şi altor acte emise de organul fiscal local ce pot fi comunicate prin e-mail:

1. Titlu executoriu;

2. Somație;

3. Decizie referitoare la obligațiile de plată accesorii;

4. Înștiințare privind stingerea creanțelor fiscale;

5. Adresă de înființare a popririi asupra disponibilităților bănești;

6. Decizie de ridicare a măsurilor de executare silită asupra disponibilităţilor băneşti;

7. Înştiinţare de compensare;

8. Înştiinţare de restituire;

9. Decizie de impunere pentru stabilirea impozitelor/taxelor datorate de persoanele fizice, în temeiul Legii nr. 227/2015 privind Codul fiscal, cu modificările și completările ulterioare;

10. Decizie de impunere pentru stabilirea impozitelor/taxelor datorate de persoanele juridice, în temeiul Legii nr. 227/2015 privind Codul fiscal, cu modificările şi completările ulterioare;

11. Declarație fiscală/Decizie de impunere pentru stabilirea taxei pentru servicii de reclamă şi publicitate în cazul contribuabililor persoane juridice;

12. Declaraţie fiscală/Decizie de impunere pentru stabilirea taxei pentru afişaj în scop de reclamă şi publicitate;

13. Decizie de impunere privind creanţele datorate bugetului local în urma inspecţiei fiscale;

14. Decizie de restituire a sumelor de la bugetul local;

15. Decizie privind nemodificarea bazei de impunere;

16. Decizie de instituire a măsurilor asigurătorii;

17. Decizie de ridicare a măsurilor asigurătorii;

18. Adresă de înfiinţare a popririi;

19. Adresă de înființare a popririi asigurătorii;

20. Înştiinţare privind înfiinţarea popririi;

21. Notă de plată;

22. Extras de rol;

23. Aviz de inspecție fiscală;

24. Invitaţie;

25. Proces-verbal privind cheltuielile de executare silită;

26. Proces-verbal de constatare şi declarare a insolvabilității;

27. Certificat de atestare fiscală pentru persoane juridice privind impozite, taxele locale şi alte venituri datorate bugetului local;

28. Raport de inspecţie fiscală;

29. Anexă certificat de atestare fiscală privind verificarea eligibilității solicitanților de fonduri externe nerambursabile;

30. alte acte emise de organul fiscal local.